Mai 2007

Mai 2007, kroonika

1. mai

Rootsi pealinnas Stockholmis Södermalmi linnaosas toimusid hilisõhtul vasakpoolsete noorte meeleavaldused, millel osales eri andmetel 50–150 noort. Purustati kaupluste vaateaknaid, lõhuti sõidukeid ja soditi seinu. Politsei vahistas enamiku meelevaldajatest; suurem osa neist osutus alaealisteks.
Saksamaa pealinnas Berliinis Friedrichshaini linnaosas toimusid varahommikul kokkupõrked vasakpoolsete meeleavaldajate ja politseinike vahel kui globaliseerumisvastastel üritustel osalenud inimesed ründasid korrakaitsjaid. Politsei vahistas kuuskümmend üks inimest.
Soomes Ahvenamaa omavalitsuslikus maakonnas jõustus toitlustusasutustes suitsetamise keeld.
Taani pealinnas Kopenhaagenis Nørrebro linnaosas toimusid vasakpoolsete noorte vägivaldsed meeleavaldused. Meeleavaldustel osales umbes 1500 inimest, kes ründasid politseinikke kivide ja pudelitega. Politsei kasutas meeleavaldajate vastu pisargaasi.
Türgi suurimas linnas İstanbulis takistas politsei vasakpoolsete organisatsioonide kavandatud maidemonstratsiooni läbiviimist, rünnates kogunevaid demonstrante pisargaasiga. Arreteeriti 580 inimest.
Türgi konstitutsioonikogus kuulutas 27. aprillil toimunud presidendivalimiste esimese vooru tulemused kehtetuks.
Türgi peaminister Recep Tayyip Erdoğan teatas kavatsusest korraldada ennetähtaegsed parlamendivalimised 24. juunil või 1. juulil 2007, et lahendada presidendivalimistel tekkinud ummikseis.
Ameerika Ühendriikide president George W. Bush vetostas Kongressi mõlemas kojas heakskiidu saavutanud seaduse, mis sidus raha eraldamise sõjategevuseks Iraagis Ühendriikide vägede väljatoomisega Iraagist 1. aprilliks 2008.
Bangladeshis toimusid samaaegsed pommiplahvatused Dhaka, Chittagongi ja Sylheti raudteejaamades. Jaamades viibinud inimesed evakueeriti, keegi surma ei saanud. Vaid Chittagongis sai üks mees plahvatuses vigastada.
Iisraelis astus ametist tagasi portfellita minister Eitan Cabel, avaldades nii meelt Iisraeli-Liibanoni konflikti tõttu kriitika alla sattunud Ehud Olmerti jätkamise vastu riigi peaministrina.
Aprillirahutused Tallinnas:
Eestis jätkus Venemaa Riigiduuma viieliikmelise delegatsiooni visiit. Duumaliikmed tutvusid muuhulgas Tallinna Kaitseväe kalmistule paigaldatud pronkssõduri ausambaga ja avaldasid arvamust, et see on teisaldamise käigus tükkideks saetud ning uuesti kokku keevitatud. Eesti valitsuse liikmed tühistasid delegatsiooni liikmete hoiakute ja suhtumise tõttu varem kokku lepitud kohtumised delegatsiooniga;
Eesti välisminister Urmas Paet esines avaldusega, mille kohaselt on Venemaa rünnakute kaudu Eesti vastu ründe alla sattunud kogu Euroopa Liit ja lubas esitada valitsusele ettepanekud, milliseid meetmeid peaks Venemaa vastu Euroopa Liidu tasandil rakendama.

2. mai

Albaanias vannutati ametisse välisminister Lulzim Basha.
Suurbritannias Cambridgeshire'is kukkus alla Twin Squirreli tüüpi helikopter. Õnnetuses hukkus neli inimest, teiste seas ka jalgpalliklubi FC Chelsea auasepresident ja ettevõtja Phillip Carter koos oma 17-aastase pojaga.
Türgi parlament määras presidendivalimiste esimese vooru toimumisajaks pühapäeva, 6. mai. 27. aprillil peetud esimese vooru tulemused oli konstitutsioonikohus 1. mail kehtetuks tunnistanud.
Ungari pealinna Budapesti kalmistul avastati riigi viimase kommunistliku juhi János Kádári põrmu kadumine. Lisaks Kádári põrmule oli varastatud ka urn tema abikaasa tuhaga. 
Venemaa president Vladimir Putin esitas Boriss Gromovi kandidatuuri kolmandaks ametiajaks Moskva oblasti kuberneriks.
Bahamal toimusid parlamendivalimised. Valimised võitis endise peaministri Hubert Ingrahami Vaba Rahvuslik Liikumine, mis kogus 41-liikmelises parlamendis 23 kohta. Senine valitsev Progressiivne Liberaalne Partei sai ülejäänud 18 kohta.
Afganistanis tapeti püstolilaskudega mõjukas parlamendiliige, riigi endine peaministri kohusetäitja Abdul Sabur Farid Kuhestani.
Indias Himachal Pradeshi osariigis Kotkhai linna lähistel sõitis buss maanteelt välja ja paiskus kuristikku. Õnnetuses hukkus 22 ja sai vigastada 24 inimest.
Guinea linnades Conakrys ja Kindias alustasid sõdurid rahutusi, nõudes palgatõusu. Järgmistel päevadel levisid rahutused ka teistesse garnisonidesse; mitmed inimesed said juhuslikest kuulidest vigastada.
Eestis nimetas Tallinna linnavalitsus Põhja-Tallinna linnaosa uueks vanemaks Enno Tamme ja Pirita linnaosa uueks vanemaks Tiit Teriku. Uute linnaosajuhtide volitused jõustuvad 7. mail.
Eesti Mittetulundusühingute ja Sihtasutuste Liit valis 2006. aasta parimaks mittetulundusühinguks vanade asjade taasringlusesse suunamisega tegeleva MTÜ Taaskasutus.
Eesti Rahva Muuseumi teadusdirektorina alustas tööd Pille Runnel.
Eestis valiti Rõuge uueks vallavanemaks Tiit Toots.
Eesti Reformierakonna Läänemaa piirkonnaorganisatsiooni esimeheks valiti Marek Topper.
Aprillirahutused Tallinnas:
Eesti saatkond Moskvas lõpetas ajutiselt kõigi konsulaarteenuste osutamise, sest Venemaa võimud ei soovinud astuda samme saatkonna tööd häiriva noorteliikumiste meeleavalduse lõpetamiseks.
Euroopa Komisjon kutsus seoses Eesti ja Venemaa vahel puhkenud tüliga Vene võime üles pidama kinni Viini konventsiooni põhimõtetest ning lubas saata Venemaale oma delegatsiooni, et leida lahendus Eesti saatkonna normaalse töörežiimi taastamiseks.
Hommikul, veidi enne seda, kui Eesti suursaadik Venemaal Marina Kaljurand pidi alustama pressikonverentsi ajalehe Argumentõ i Faktõ toimetuses, tungisid hoonesse noorteliikumise Naši liikmed, kes olid enda väitel tahtnud pressikonverentsil küsimusi esitada, kuid kellel polnud lubatud siseneda, ning jooksid selle ruumi suunas, kus suursaadik viibis. Hoone ukse ees seisnud turvamees kasutas ründajate vastu pisargaasiballooni ning taandus ruumi. Maja täitus gaasiga. Harjavarre ning tulekustutusballooni abil takistati ründajatel ruumi sisenemist. Ründajad väljusid ning kogunesid hoone väravate ette. Neid oli umbes viiskümmend, sealhulgas liikumise juht Vassili Jakemenko. Toimetuse ees seisnud suursaadiku autolt rebiti Eesti riigilipp. Umbes kell 11.50 ajas OMON värava ees seisjad laiali. Pressikonverents leidis aset vaatamata rünnakule. Pärast pressikonverentsi sõitsid Turgenevi väljaku juures kaks autot suursaadiku autole ette ning peatasid selle. Naši liikmed külvasid auto üle õitsvate võililledega ning hüüdsid: "Koju! Koju!". Umbes viie minuti pärast andis Jakemenko korralduse lubada autol edasi sõita väga aeglaselt. Seejärel saabus OMON ning hakkas sõidukit saatma, et tagada vaba liikumine. 
Eesti-Vene piiril Jaanilinna lähistel üritasid noorteliikumise Naši aktivistid takistada veoautode liiklust, heites kell 13.10 Moskva aja järgi maanteele pikali. Kahekümnest aktsioonis osalenud aktivistist vahistas miilits üheksa, tee vabastati mõne minuti jooksul.
NATO peasekretär Jaap de Hoop Scheffer mõistis hukka Venemaa sekkumise Eesti siseasjadesse ja Vene võimude tegevusetuse Eesti saatkonna tööd häiriva meeleavalduse lõpetamisel.
Vene Õigeusu Kiriku pea, Moskva ja kogu Venemaa patriarh Aleksius II kritiseeris Eesti valitsuse tegevust pronkssõduri monumendi teisaldamisel, süüdistades Eesti võime surnute mälestuse rüvetamises.

3. mai

Küprosel suri riigi kaitseminister Nikos Symeonidis.
Läti rahvuslik lennufirma airBaltic alustas regulaarlende liinil Riia–Kuressaare.
Suurbritannia riigipea Elizabeth II alustas kuuepäevast riigivisiiti Ameerika Ühendriikides. Koos abikaasa prints Philipiga saabus ta Virginia osariigi pealinna Richmondi.
Suurbritannias toimusid mitmed valimised: 
Šotimaa parlamendi- ja kohalike omavalitsuste valimised. Parlamendivalimistel saavutasid parima tulemuse 47 kohaga Šoti Rahvuslik Partei ja 46 kohaga Tööpartei.
Walesi parlamendivalimised, kus edu saatis Tööparteid, mis saavutas 60-kohalises parlamendis 26 kohta. Teiseks jäi rahvuslik partei Plaid Cymru 15 kohaga.
Inglismaa kohalike omavalitsuste valimised (välja arvatud Londonis). 
Türgi parlament kiitis heaks ennetähtaegsete parlamendivalimiste korraldamise 22. juulil 2007.
Kuubal üritasid kaks ajateenijat kaaperdada reisilennuki, et sellega Ameerika Ühendriikidesse põgeneda. Röövinud esmalt bussi reisijatega, sõitsid nad Havanna lennuväljale, kus said enda valdusse tühja reisilennuki. Julgeolekujõududel õnnestus kaaperdajad alistuma sundida ja vahi alla võtta, kuid enne seda tapsid need ühe kolonelleitnandist pantvangi.
Iisraeli pealinnas Tel Avivis Rabini väljakul avaldasid kümned tuhanded inimesed meelt peaminister Ehud Olmerti vastu, nõudes tema tagasiastumist seoses tema valitsuse puuduliku ja ebapädeva tegevusega 2006. aasta Iisraeli-Liibanoni konflikti lahendamisel.
Egiptuses kohtusid Ameerika Ühendriikide riigisekretär Condoleezza Rice ja Süüria välisminister Walid Muallem.
Portugalis Algarve regiooni kuurordis Praia da Luz kadus õhtul kolmeaastane Madeleine McCann. 
Somaalia kodusõda: Somaalia pealinnas Muqdishos registreerisid sada viiskümmend üks pealinnas tegutsevat firmat Aafrika Liidu rahukaitsevägedele nende käsutuses olevad relvad; nelja firma esindajad andsid nende käsutuses olnud relvad rahukaitsjatele üle.
Eesti investeerimisfirma Alta Capital Partners teatas 80-protsendilise osaluse omandamisest Läti juhtivas piimatööstusettevõttes Rīgas Piensaimnieks.
Aprillirahutused Tallinnas:
Eesti saatkonda Moskvas loobiti öösel tundmatute isikute poolt kividega. Purunes üks saatkonna akendest. Ühtlasi korraldati sanktsioneerimata meeleavaldus Gruusia saatkonna ees, millega protesteeriti Gruusia poolt Eestile tehtud toetusavalduse vastu.
Õhtul lahkus Eesti suursaadik Venemaal Marina Kaljurand Eestisse kahenädalasele puhkusele. Pärast saadiku lahkumist lõpetasid noorteliikumised Naši ja Mestnõje Moskvas Eesti saatkonna blokeerimise.
Ameerika Ühendriikide riigisekretär Condoleezza Rice avaldas telefonikõnes president Toomas Hendrik Ilvesele toetust Eestile ja kritiseeris Venemaad sekkumise eest Eesti siseasjadesse.
Leedu Seim võttis ühehäälselt vastu Eestit toetava avalduse, millega tunnustati Eesti valitsuse tegevust pronkssõduri ausamba teisaldamisel ja aprillirahutuste ohjeldamisel. Samas tauniti avalduses Venemaa poliitikute sekkumist Eesti siseasjadesse.
Tallinnas Tõnismäel pronkssõduri ausamba endises asukohas demonteeriti seoses arheoloogiliste väljakaevamiste lõppemisega selleks püstitatud telk.
Eesti maiustustetootja AS Kalev omanik Oliver Kruuda teavitas avalikkust, et kõik Venemaa partnerid on Kalevi toodangu müümiseks sõlmitud lepingud üles öelnud.

4. mai

Saksamaa pealinnas Berliinis jagati 57. korda Saksa filmiauhindu. Parima näitleja auhinna sai Josef Bierbichler ja parima filmi auhinna võitis Tom Tykweri lavastatud film "Parfüüm".
Suurbritannias mõistis kohus Sambia endise presidendi Frederick Chiluba süüdi 46 miljoni USA dollari väärtuses riigi raha kõrvaldamises. 
Ukraina president Viktor Juštšenko ja peaminister Viktor Janukovõtš jõudsid kokkuleppele ennetähtaegsete parlamendivalimiste korraldamises. Täpse kuupäeva osas veel kokku ei lepitud.
Vatikanis kohtusid paavst Benedictus XVI ja Iraani endine president Moḩammad Khātamī. Kohtumisel keskenduti olukorrale Lähis-Idas ja rõhutati vajadust jätkuvateks rahualgatusteks rahvusvahelisel tasandil.
Ameerika Ühendriikide Kansase osariigi lõunaosa tabas tugev tornaado. Tornaado hävitas peaaegu kogu Greensburgi linna; hukkus üheksa ja sai vigastada kuuskümmend kolm inimest.
Hiina kütusefirma PetroChina teatas uue, riigi suurima naftavälja avastamisest Hiina kirderannikul. Jidong Nanpu nimelise välja ärilistel eesmärkidel kasutatavaks naftahulgaks hinnatakse kuussada viiskümmend miljonit barrelit.
Tai pealinnas Bangkokis lõppes 30. aprillil alanud valitsustevahelise kliimamuutuste rühma (Intergovernmental Panel on Climate Change, IPCC) tippkohtumine. Kohtumisel vastu võetud aruandes rõhutati, et kasvuhoonegaaside emissiooni on võimalik tunduvalt vähendada ka mõistlike kuludega.
Somaalia kodusõda: Somaalia pealinnas Muqdishos astus linnapeana ametisse endine sõjapealik Mohamed Dheere. Esimese sammuna keelustas ta linnatänavatel relvade kandmise. 
Eesti kaitseväe juhataja kindralmajor Ants Laaneots autasustas varahommikul Afganistanist rahutagamismissioonilt koju tagasi saabunud jalaväekompanii Estcoy-1 ja demineerimismeeskonna EOD-10 liikmeid.
Tallinnas toimus Eesti Apostlik-Õigeusu Kirikule kuuluva Püha Siimeoni ja naisprohvet Hanna katedraalkiriku pühitsemisteenistus. Pühitseti kirik ja altarilaud. Tseremoonial osalesid teiste seas ka Konstantinoopoli oikumeenilise patriarhi esindajana Austria metropoliit Mihhail ja riigi esindajana Eesti peaminister Andrus Ansip. Metropoliit Mihhail andis Eesti Apostlik-Õigeusu Kirikule üle patriarhi kingitud õlilambi. Selle süütas Andrus Ansip.
Tallinnas avati aktsiaseltsile C.H.P kuuluv neljatärnihotell Euroopa.
Eestis Tallinnas ja Rakveres algas kaks päeva kestnud seitsmes Põhjamaade luulefestival, mille peakorraldajaks on Põhjamaade Ministrite Nõukogu Eesti esindus.
Eestis lahkus ametist raudteeinspektsiooni peadirektor Jüri-Karl Seim, tema kohusetäitjaks nimetati arendusosakonna juhataja Raigo Uukkivi.
Aprillirahutused Tallinnas:
Ameerika Ühendriikide Kongressi Senat kiitis ühehäälselt heaks Vabariikliku Partei esindaja George Voinovichi esitatud resolutsiooni, milles mõisteti hukka Eestis pronkssõduri ausamba teisaldamise järel puhkenud rahutused ja kritiseeriti Eesti saatkondade vastu toime pandud rünnakuid.
Venemaal Peterburis nurjas noorteliikumise Naši liige uudisteagentuuris Rosbalt Eesti peakonsuli Lauri Bambuse pressikonverentsi, takistades teisi ajakirjanikke talle küsimusi esitamast. Peakonsuli lahkumisel uudisteagentuurist hüüdsid ukse taha rivistunud noorteliikumise liikmed talle hüüdlauset "Fašistlik Eesti – ajaloo häbi!"

5. mai

Bulgaarias tagandati korruptsioonijuurdluse tulemusel ametist majandusministri ja eriolukordade ministri asetäitjad; samuti korruptsioonis kahtlustatav majandus- ja energeetikaminister Rumen Ovčarov saadeti haiguspuhkusele.
Hispaania ülemkohus keelas saja kolmekümne kolmel vasakpoolse erakonna Abertzale Socialistak kandidaadil osalemise Baskimaa kohalike omavalitsuste valimistel, süüdistades neid seotuses mässulise relvarühmitusega ETA.
Türgis Manisa ja Çanakkale linnades avaldasid kümned tuhanded inimesed meelt ilmaliku riigikorra säilimise toetuseks, protesteerides nii valitseva islamistliku Õigluse ja Arengu Partei osalemise vastu presidendivalimistel.
Venemaal Vladivostokis korraldasid noorteliikumised Noor Kaardivägi, Naši ja Mestnõje Eesti-vastase meeleavalduse, kus protesteeriti pronkssõduri ausamba teisaldamise vastu. Üritusel põletati ära Eesti lipp ja peaminister Andrus Ansipit kujutav nukk.
Hiinas Shanxi provintsis Pudengi ebaseaduslikus söekaevanduses toimunud gaasiplahvatuses hukkus vähemalt kakskümmend kaevurit ja veel kümme jäid kadunuks.
Sri Lanka merevägi korraldas riigi kirderannikul rünnaku mässulise relvarühmituse Tamili Tiigrid merejõudude vastu. Rünnakus uputati armee teadetel kaks Tamili Tiigrite mootorpaati ja tapeti vähemalt kümme mässulist. Tamili Tiigrid ise lükkasid armee teated ümber.
Kameruni lõunaosas Niete linna lähistel kukkus varahommikul mõned minutid pärast õhkutõusmist Douala lennuväljalt alla Nairobisse teel olnud ja lennufirmale Kenya Airways kuulunud reisilennuk Boeing 737-800 106 reisija ja 9 meeskonnaliikmega pardal. Õnnetuses hukkusid kõik 115 inimest.

6. mai

Prantsusmaal toimus presidendivalimiste teine voor. Valimised võitis 53,06 protsendi valijate toetusel Nicolas Sarkozy, tema vastaskandidaadi Ségolène Royali poolt hääletas 46,94 protsenti valimas käinud kodanikest. Üldine valimisaktiivsus oli umbes 85 protsenti. Valimistulemuste selgumise järel puhkesid mitmel pool vasakpoolsete rahutused, järgnenud öö jooksul põletati maha 367 autot.
Türgi parlamendis toimus presidendivalimiste uus voor. Valitseva Õigluse ja Arengu Partei kandidaat, välisminister Abdullah Gül kogus vajaliku 367 hääle asemel vaid 358 häält ja taandas hiljem oma kandidatuuri, sest hääletustulemused kuulutati opositsiooniparteide boikoti tõttu õigustühiseks.
Iisraelis Jeruusalemma staadionil pärast jalgpallimängu puhkenud tunglemise ja rüseluste käigus sai vigastada umbes viiskümmend inimest, neist neli raskelt.
Iraagi pealinna Bagdadi peamiselt šiiitidega asustatud Bayaa linnaosa turul toimunud autopommi plahvatuses sai surma kolmkümmend viis ja vigastada kaheksakümmend inimest.
Eestis Tallinna Toomkirikus pühitseti ametisse Siberi Evangeelse Luterliku Kiriku piiskop Vsevolod Lõtkin. Tseremoonia viis läbi Eesti Evangeelse Luterliku Kiriku peapiiskop Andres Põder, sellel osalesid ka Leedu, Läti ja Soome luterlike kirikute esindajad.

7. mai

Soome pealinnas Helsingis Eduskunta hoones algas rahvusvaheline raamatukogundusfoorum "Muutuste teel: Library 2.0" (Making a Difference – Moving Towards Library 2.0).
Türgi parlament kiitis 356 liikme toetusel heaks põhiseaduse muudatuse, mille kohaselt hakkab edaspidi parlamendi asemel presidenti valima rahvas. Seaduse jõustumiseks peab selle kinnitama ka riigi president.
Ukrainas toimus kohaliku aja järgi kell 14.20 Luka küla lähistel Urengoi-Pomarõ-Užgorodi gaasimagistraalil plahvatus, mille tagajärjel sai gaasijuhe umbes kolmekümne meetri ulatuses kahjustada. Plahvatuses keegi vigastada ei saanud, ka gaasitarned jätkusid varumagistraali kaudu.
Venemaal Saratovis toimus Moskva aja järgi keskööl kohalikus sünagoogis plahvatus. Pühakoja välisseina äärde paigutatud lõhkekeha plahvatamisel puhkes tulekahju, mis õnnestus kiiresti kustutada. Hoone sai kergelt kahjustada.
Ameerika Ühendriikides riigivisiidil viibiv Suurbritannia riigipea Elizabeth II külastab Washingtoni, kus ta kohtub president George W. Bushiga ja peab kõne Ameerika Ühendriikide Kongressis.
Bangladeshi pealinna Dhakasse jõudis riigi endine peaminister Sheikh Hasina, keda võimud olid nädal aega keeldunud riiki laskmast, üritades sundida teda eksiili jääma. 
Iisraeli peaminister Ehud Olmert võitis riigi parlamendis Knessetis häältega 61:26, 61:28 ja 62:28 kolm tema vastu suunatud umbusaldushääletust. Opositsioon soovis Olmertit tagandada seoses tema ebapädeva tegevusega 2006. aasta Iisraeli-Liibanoni konflikti lahendamisel.
Lõuna-Korea pealinnas Sŏulis algas Lõuna-Korea ja Euroopa Liidu vabakaubanduskõneluste esimene voor. Kõnelusi juhtisid Lõuna-Korea kaubandusminister Kim Hyun-chong ja Euroopa Komisjoni volinik Peter Mandelson.
Eesti president Toomas Hendrik Ilves koos abikaasa Evelin Ilvesega alustas riigivisiiti Gruusias. Pealinnas Thbilisis kohtusid nad Gruusia presidendi Mihheil Saakašviliga.
Eestis kohtusid peaminister Andrus Ansip ja Ameerika Ühendriikide uus suursaadik Stanley Davis Phillips.
Eestisse saabus ametlikule visiidile Põhjamaade Ministrite Nõukogu peasekretär, Islandi endine peaminister Halldór Ásgrímsson.
Tallinnas tähistati näituse avamise ja kirjade lugemise õhtuga näitleja ja lavastaja Andres Särevi kortermuuseumi asutamise 25. aastapäeva.
Eestis registreeris Tartu Ülikooli rektori valimise komisjon rektorikandidaatidena Volli Kalmu, Alar Karise ja Margit Sutropi.
Eestis asus hotelliketi Tallink Hotels tegevjuhina tööle endine rahandusminister Aivar Sõerd.

8. mai

Põhja-Iirimaal astus ametisse peaminister Ian Paisley koalitsioonivalitsus, kuhu kuuluvad nii katoliikliku Sinn Féini kui ka protestantliku Demokraatliku Unionistliku Partei esindajad.
Venemaa riiklik raudtee-ettevõte Rossiiskije Železnõje Dorogi teatas reisirongiliikluse peatamisest liinil Tallinn–Peterburi alates 26. maist. Põhjusena toodi välja reisijate vähene huvi. Liinil opereerib Eesti raudteefirma Go Rail.
Venemaa Leningradi oblasti võimud kehtestasid Narvat ja Jaanilinna ühendaval jõesillal liikluspiirangu, mille kohaselt ei tohtinud silda ületada enam üle 3,5 tonni kaaluvad sõidukid. Ametlikult põhjendati piirangu kehtestamist silla halva tehnilise seisundiga. Hiljem muudeti transpordiministri määrusega kehtestatud piiranguid kahel korral. Muudetud kujul jõustusid need 15. maist.
Lesothos põrkasid öösel kokku veoauto ja tehasetöölisi vedanud buss. Õnnetuses hukkus nelikümmend seitse inimest ja veel kolmkümmend kolm sai raskeid vigastusi.
Eestis hakkas ilmuma venekeelne naisteajakiri Meždu Nami, mida annab välja kirjastus Merger Meedia.
Eestis astus ametisse Õpilasesinduste Liidu uus juhatus koosseisus Merilin Piipuu (esimees), Robert Lang (aseesimees), Anete Elken ja Reigo Tamm. 
Eesti president Toomas Hendrik Ilves promoveeriti Gruusias Thbilisi Ülikooli audoktoriks. Ühtlasi pidas ta kohalikele üliõpilastele loengu.
Eesti XI Riigikogu:
Riigikogus moodustati Eesti-Iisraeli parlamendirühm (esimees Igor Gräzin, aseesimees Mart Nutt, liikmed Meelis Atonen, Ivi Eenmaa, Raivo Järvi, Ene Kaups, Margus Lepik, Ott Lumi, Heljo Pikhof, Mailis Reps, Paul-Eerik Rummo, Jaak Salumets, Erik Salumäe ja Toomas Trapido);
Riigikogus moodustati Eesti-Slovakkia parlamendirühm (esimees Aivar Riisalu, aseesimehed Hanno Pevkur ja Mai Treial, liikmed Meelis Atonen, Ivi Eenmaa, Igor Gräzin, Kalle Laanet, Jürgen Ligi, Lauri Luik, Ott Lumi, Erki Nool, Kristiina Ojuland, Keit Pentus, Nelli Privalova, Jaanus Rahumägi, Rain Rosimannus, Arvo Sarapuu, Vilja Savisaar, Olga Sõtnik ja Toomas Tõniste);
Riigikogus moodustati Eesti-Kasahstani parlamendirühm (esimees Vilja Savisaar, aseesimees Mart Jüssi, liikmed Jaak Aab, Ivi Eenmaa, Kalev Kallo, Kalle Laanet, Lauri Luik, Tatjana Muravjova, Aivar Riisalu, Arvo Sarapuu, Evelyn Sepp, Olga Sõtnik, Ester Tuiksoo ja Peeter Tulviste);
Riigikogu kinnitas ametisse Eesti Rahvusringhäälingu nõukogu koosseisus Igor Gräzin, Andres Herkel, Peeter Kreitzberg, Maret Merisaar, Villu Reiljan, Marika Tuus, Andres Jõesaar, Rain Tamm, Hagi Šein ja Ela Tomson;
Riigikogu kinnitas ametisse Rahvusooper Estonia nõukogu koosseisus Urmas Reinsalu, Indrek Saar ja Imre Sooäär;
Riigikogu kinnitas ametisse Eesti Rahvusraamatukogu nõukogu koosseisus Igor Gräzin, Aadu Must, Hannes Rumm, Peeter Tulviste, Marge Tiidus ja Ilmar Vaaro.

9. mai

Saksamaa põhjaosa linnades, sealhulgas Berliinis, Hamburgis, Bremenis ja Brandenburgis korraldasid julgeolekuteenistused ulatuslikud läbiotsimised vasakpoolse äärmusorganisatsiooni Rote Flora hoonetes. Organisatsiooni liikmeid kahtlustati terroriaktide kavandamises juunis toimuva G8 tippkohtumise ajaks.
Türgi parlament peatas presidendivalimiste protsessi, otsustades jätta presidendi valimised pärast erakorralisi parlamendivalimisi koguneva parlamendi pädevusse.
Ameerika Ühendriikide asepresident Dick Cheney saabus üllatusvisiidile Iraagi pealinna Bagdadi, kus ta kohtus Iraagi peaministri Nūrī al-Mālikīga.
Brasiiliasse saabus viiepäevasele ametlikule visiidile paavst Benedictus XVI. Oma esimest Lõuna-Ameerika visiiti paavstina alustas ta São Paulos.
Venezuela valitsus omandas enamusosaluse juhtivas telekommunikatsiooniettevõttes Compania Anonima Telefonos de Venezuela, ostes 1,3 miljardi USA dollari eest 86,2 protsenti firma aktsiatest.
Ida-Timoril toimus presidendivalimiste teine voor. Presidendiks valiti 69 protsendi valijate toetusel José Ramos-Horta, tema vastaskandidaat saavutas 31 protsendi valijate toetuse. 
Afganistani lõunaosas Helmandi provintsis Sangini ringkonnas korraldasid Ameerika Ühendriikide juhitud koalitsiooniväed õhurünnaku islamiliikumise Taliban positsioonidele. Kohalike võimude teateil said aga tabamusi mitmed elumajad ja hukkus vähemalt kakskümmend üks tsiviilisikut.
India armee katsetas Orissa osariigis edukalt tuumalõhkepea kandmiseks võimelist maa-maa tüüpi ballistilist raketti Prithvi-1, mille lennuulatuseks on kakssada viiskümmend kilomeetrit.
Eesti Riigikogus moodustati noorteorganisatsioonide toetamiseks skautlik ühendus. Selle esimeheks valiti Toomas Tõniste, kokku kuulub ühendusse kakskümmend neli parlamendiliiget.
Eesti Kunstnike Liidu suurkogu valis organisatsiooni presidendiks tagasi Jaan Elkeni ja asepresidendiks Anu Kalmu.

10. mai

Soome pealinnas Helsingis toimus 2007. aasta Eurovisiooni lauluvõistluse poolfinaal. Eesti lugu "Partners in Crime" Gerli Padari esituses finaali ei pääsenud.
Suurbritannia peaminister Tony Blair avalikustas, et lahkub peaministri ametist 27. juunil 2007.
Venemaa president Vladimir Putin alustas kuuepäevast visiiti Kesk-Aasia riikides. Visiidi esimesel päeval saabus ta Kasahstani pealinna Astanasse, kus kohtus riigi presidendi Nursultan Nazarbajeviga.
Venemaa sõjaõhujõudude uueks ülemjuhatajaks nimetati senine ülemjuhataja asetäitja kindralpolkovnik Aleksandr Zelin ja sõjaõhujõudude peastaabi ülemaks kindralleitnant Igor Hvorov. Senine ülemjuhataja kindral Vladimir Mihhailov saadeti erru.
Venemaa president Vladimir Putin vabastas ametist Amuuri oblasti kuberneri Leonid Korotkovi ja nimetas kuberneri kohusetäitjaks Aleksandr Nesterenko.
Brasiilias ametlikul visiidil viibiv paavst Benedictus XVI kohtus São Paulos riigi presidendi Luiz Inácio Lula da Silvaga. Kohaliku aja järgi kell 18.00 kohtus ta linna jalgpallistaadionil noortega.
Venezuela valitsus omandas riigiettevõtte Petroleos de Venezuela vahendusel enamusosaluse riigi suurimas elektrienergiafirmas Electricidad de Caracas, ostes 836,9 miljoni USA dollari eest 93 protsenti ettevõtte aktsiatest.
Põhja- ja Lõuna-Korea kõrgete ohvitseride nõupidamisel P’anmunjŏmi külas otsustati lõplikult taastada reisirongiliiklus kahe riigi vahel. Lepiti kokku kahe esimese katsereisi korraldamises 17. mail.
Aafrika Liit kiitis heaks rahuvalvevägede saatmise Komooridele, et hoida poolautonoomsel Anjouani saarel ära riigipööre ja tagada kohalike presidendivalimiste toimumine.
Seišellidel algasid parlamendivalimised.
Eestis kuulutas Eesti Rahvusringhäälingu nõukogu välja konkursi ettevõtte tegevjuhi ametikohale.
Eestis Narva kindluses avati Kreenholmi tekstiilitööstuse asutamise 150. aastapäeva puhul näitus.

11. mai

Poola konstitutsioonikohus kuulutas osaliselt põhiseadusega vastuolus olevaks märtsis vastu võetud seaduse, mis kohustas ajakirjanikke, teadlasi ja õpetajaid esitama kirjaliku tunnistuse oma koostöö kohta kommunistlike julgeolekuorganitega.
Saksamaal alustasid telekommunikatsiooniettevõtte Deutsche Telekom enam kui 10 000 töötajat streiki, et avaldada nii meelt firma kava vastu kulude vähendamiseks. Kava kohaselt suureneb töötundide arv ja väheneb palk.
Serbias jõudsid Serbia Demokraatlik Partei, Demokraatlik Partei, erakond G17 Plus ja erakond Uus Serbia kokkuleppele valitsuskoalitsiooni moodustamises.
Türgi välisminister ja presidendikandidaat Abdullah Gül teatas oma kavatsusest jätkata kandideerimist presidendivalimistel. Pärast ebaõnnestunud valimisvooru 6. mail oli ta oma kandidatuuri taandanud.
Ukrainas otsustas Lvivi linna volikogu eemaldada Nõukogude Liidu aegsed poliitilise tähendusega ausambad ja mälestusmärgid.
Venemaa pealinnas Moskvas müüdi oksjonil naftakontserni Jukos viimased varad tundmatule ettevõttele Prana. Vara väärtuseks kujunes 100,09 miljardit Vene rubla; hinnas sisaldus ka kontserni 22-korruseline peahoone.
Venemaa Riigiduuma esimees Sergei Mironov tegi Moskva linnavalitsusele ettepaneku nimetada Malõi Kislovski tänav, kus asub Eesti saatkond, ümber Dmitri Ganini tänavaks, et mälestada Tallinna aprillirahutustes hukkunud Mustvee noormeest.
Brasiilias São Paulos toimunud vabaõhumissal kuulutas paavst Benedictus XVI pühakuks 18. sajandi frantsiskaani munga Frei Galvão. Temast sai esimene Brasiilias sündinud pühak.
Costa Rica pealinnas San Josés tungis relvastatud 20-aastane Kõrgõzstani kodanik Roman Bogdanjants Venemaa saatkonda ja võttis seal pantvangi ühe saatkonna külalise. Pärast mitu tundi kestnud läbirääkimisi alistus mees politseile. 
Mikroneesia Liiduriikide presidendiks valiti Manny Mori ja asepresidendiks Alik L. Alik.
Guineas lõppesid 2. mail alanud sõdurite rahutused. Sõdurid nõustusid kasarmutesse tagasi pöörduma kui president Lansana Conté lubas nendega kohtuda ja lahendada nende palgaküsimuse.
Eestis Tartu ja Põlva maakonnas algas ulatuslik kaitsejõudude maaväeõppus "Kevadtorm", millel osaleb üle 2500 kaitseväelase ja kaitseliitlase.

12. mai

Armeenias toimusid parlamendivalimised. Valimised võitis Armeenia Vabariiklik Partei, mis kogus 35,1 protsendi valijate toetuse. Teiseks jäi 15,7 protsendi häältega erakond Õitsev Armeenia ja kolmandaks Armeenia Revolutsiooniline Föderatsioon 13,6 protsendi häältega. Kokku osales valimistel umbes 60 protsenti hääleõiguslikest kodanikest.
Islandil toimusid parlamendivalimised. Valimised võitis 36,6 protsendi valijate toetusel valitsev Iseseisvuspartei, kes sai 63-kohalises parlamendis 25 kohta. Teiseks jäi 26,8 protsendi valijate häältega Sotsiaaldemokraatlik Allianss, kogudes parlamendis 18 kohta. Kokku osales valimistel 83,6 protsenti hääleõiguslikest kodanikest.
Itaalia pealinnas Roomas toimus roomakatoliku kiriku poolt toetatud konservatiivsete pereväärtusi tähtsustavate organisatsioonide meeleavaldus, millega protesteeriti peaminister Romano Prodi valitsuse seaduseelnõu vastu. Eelnõu annaks registreerimata kooselu elavatele inimestele, kaasa arvatud samasoolistele paaridele senisest suuremad sotsiaalsed garantiid ja õiguse olla elukaaslase seadusjärgseks pärijaks.
Soome pealinnas Helsingis toimus 2007. aasta Eurovisiooni lauluvõistluse finaal.
Türgi lääneosas İzmiri sadamalinna Bornova linnaosa turul plahvatas enne valitseva Õigluse ja Arengu Partei vastu suunatud meeleavalduse algust pomm. Plahvatuses sai vigastada viisteist inimest.
Afganistani parlament vabastas ametist riigi välisministri Rangin Dadfar Spanta.
Pakistanis Karachi linnas puhkesid relvastatud kokkupõrked president Pervez Musharrafi ja endise peaministri Benazir Bhutto toetajate vahel. Mitu tundi kestnud kokkupõrgetes hukkus kakskümmend neli ja sai vigastada üle viiekümne inimese.
Taiwani peaminister Su Tseng-chang teatas oma tagasiastumisest. Ametist lahkumise põhjuseks sai kaotus Demokraatliku Progressipartei sees peetud eelvalimistel, millega selgitati välja erakonna kandidaat 2008. aasta presidendivalimisteks.
Türkmenistanis Türkmenbaşy linnas leppisid Venemaa president Vladimir Putin, Kasahstani president Nursultan Nazarbajev ja Türkmenistani president Gurbanguly Berdimuhammedow kokku uue ühise gaasijuhtme rajamises Kaspia mere põhjarannikule.
Guinea president Lansana Conté vabastas ametist riigi kaitseministri Arafan Camara ja viis armeejuhti, nende seas armee ülemjuhataja Kerfalla Camara. Neid kõiki süüdistati sõdurite rahutuste puhkemises 2. mail ja suutmatuses rahutustega toime tulla. Uueks kaitseministriks nimetas president endise maavägede juhataja, erukindral Bailo Diallo.
Seišellidel lõppesid parlamendivalimised. Valimised võitis 56,2 protsendi valijate häältega Seišellide Rahva Progressiivne Rinne, kes sai 34-kohalises parlamendis 23 kohta.
Somaalia pealinna Muqdishosse saabus visiidile ÜRO peasekretäri asetäitja humanitaar- ja kriisiabi alal John Holmes, et avaldada Somaalia valitsusele survet elanikkonna varustamiseks humanitaarabiga. Peatselt pärast Holmesi maandumist Muqdisho lennuväljal plahvatas ÜRO kohaliku esinduse juures autopomm, mille tagajärjel hukkus neli inimest.

13. mai

Saksamaal Bremeni liidumaal toimusid kohalikud parlamendivalimised. Parima tulemuse saavutas Saksamaa Sotsiaaldemokraatlik Partei, kogudes 36,8 protsendi valijate toetuse ja 83-liikmelises parlamendis 33 kohta. Teiseks jäi 25,7 protsendi valijate häältega Kristlik-Demokraatlik Liit, kes sai parlamendis 23 kohta. Kokku osales valimistel 57,6 protsenti hääleõiguslikest kodanikest.
Eesti suursaadik Egiptuses Tiia Miller andis Kairos president Hosni Mubarakile üle oma volikirjad. Millerist sai sellega Eesti ajaloo esimene suursaadik Egiptuses.
Eesti Naisliit kuulutas aasta emaks Põlvamaa Kanepi luterliku koguduse pastori, seitsme lapse ema Margit Laili. Aunimetuse andis Estonia kontserdisaalis üle Naisliidu esimees ja Euroopa Parlamendi liige Siiri Oviir.

14. mai

Saksamaa autokontsern DaimlerChrysler teatas, et müüb 80,1 protsenti oma osalusest Ameerika Ühendriikide autotootjas Chrysler Group Ameerika Ühendriikide investeerimisfirmale Cerberus Capital Management.
Pakistanis Peshawari linnas lasi ennast mošee lähistel asuva hotelli fuajees õhku enesetaputerrorist. Rünnakus hukkus kakskümmend viis ja vigastada sai umbes kolmkümmend inimest.
Palestiinas astus ametist tagasi siseminister Hani al-Qawasmi. Siseministri kohuseid asus täitma peaminister Ismā'īl Haniyya.
Taiwani president Chen Shui-bian nimetas riigi uueks peaministriks Chang Chun-hsiungi.
Eestis Harjumaal tagandas Jõelähtme vallavolikogu ametist Reformierakonda kuuluva vallavanema Andrus Umboja ja valis uueks vallavanemaks Eestimaa Rahvaliidu liikme Ardo Lassi. 
Eestis Tallinna Õpetajate Majas algas Euroopa pealinnade haridusjuhtide üheksas konverents, kus osalesid neljateistkümne Euroopa riigi pealinna haridusametkondade juhid või nende esindajad.

15. mai

Belgia pealinnas Brüsselis kogunenud Euroopa Rahvapartei poliitiline büroo võttis vastu avalduse, milles kritiseeris Venemaad poliitilise ja majandusliku surve avaldamise pärast Eestile.
Prantsusmaal astus ametist tagasi peaminister Dominique de Villepin.
Serbia parlament kinnitas häältega 133:106 ametisse peaminister Vojislav Koštunica uue valitsuse. Välisministriks sai Vuk Jeremić, kaitseministriks Dragan Šutanovac, siseministriks Dragan Jočić ja rahandusministriks Mirko Cvetković. 
Kanada ärimehele David Thomsonile kuuluv meediaettevõte The Thomson Corporation sõlmis kokkuleppe maailma ühe suurema uudisteagentuuri Reuters Group ostmiseks. Tehingu väärtuseks on 17,2 miljardit USA dollarit ja selle tulemusena luuakse uus infoettevõte Thomson-Reuters.
Iraagis Abū Şaydah' linnas lasi enesetaputerrorist linna turul õhku klooriga täidetud veoki. Rünnakus hukkus vähemalt nelikümmend viis inimest, veel kümned inimesed said vigastada.
Eestit ja Venemaad ühendaval Narva sillal jõustus Venemaa transpordiministri määrusega 8. mail kehtestatud liikluspiirang, millega keelustati enam kui 13-tonniste veokite ülesõit sillast.
Tallinnas avati kasutamiseks linna kõik viis avalikku supelranda.
Eestis valiti autode turvavarustust tootva ettevõtte Norma nõukogu uueks esimeheks Magnus Lindquisti.
Eesti XI Riigikogu: 
Eesti president Toomas Hendrik Ilves andis Riigikogule menetleda põhiseaduse muutmise eelnõu, mille kohaselt kaoksid põhiseadusest kaitseväe ülemjuhatajat ja juhatajat mainivad punktid ning kaitseväe juhataja ametisse nimetamise kord kehtestatakse edaspidi eraldi seadusega.
Riigikogus asutati Eesti-Hollandi parlamendirühm (esimees Liina Tõnisson, aseesimees Aadu Must, liikmed Meelis Atonen, Ivi Eenmaa, Heljo Pikhof, Indrek Saar, Mark Soosaar, Jaan Kundla, Mailis Reps, Maret Merisaar ja Mai Treial).
Riigikogus moodustati Balti Assamblee delegatsioon, mille esimeheks valiti Trivimi Velliste ja aseesimeheks Mailis Reps.
Riigikogus moodustati Euroopa Nõukogu Parlamentaarse Assamblee delegatsioon, mille esimeheks valiti Andres Herkel ning liikmeteks Kristiina Ojuland ja Mailis Reps.
Riigikogus moodustati NATO Parlamentaarse Assamblee delegatsioon, mille esimeheks valiti Jürgen Ligi ning liikmeteks Sven Mikser ja Kadri Must.
Riigikogus moodustati Euroopa Julgeoleku- ja Koostööorganisatsiooni Parlamentaarse Assamblee delegatsioon, mille esimeheks valiti Paul-Eerik Rummo ning liikmeteks Mart Nutt ja Toivo Tootsen.
Riigikogus moodustati Lääne-Euroopa Liidu Assamblee delegatsioon, mille esimeheks valiti Tarmo Kõuts ning liikmeteks Kalev Kallo ja Imre Sooäär.

16. mai

Majandusliku Koostöö ja Arengu Organisatsioon (OECD) esitas ametliku liitumiskutse Eestile, Sloveeniale, Tšiilile ja Venemaale.
Prantsusmaal vannutati ametisse president Nicolas Sarkozy.
Suurbritannia peaminister Tony Blair alustas oma viimast riigivisiiti Ameerika Ühendriikides. Washingtonis kohtus ja õhtustas ta koos president George W. Bushiga.
Suurbritannia kaitseministeerium teatas, et loobub julgeoleku kaalutlustel algsest kavast saata prints Harry sõjalisele missioonile Iraaki. Mitmed islamirühmitused olid varem ähvardanud printsi Iraagis tappa.
Laose lääneosa tabas õhtul 6,2-magnituudine maavärin, mille kese asus Louangphabangi linna lähistel. Tõukeid oli tunda ka mitmel pool Tais, kaasa arvatud riigi pealinnas Bangkokis.
Eestis viibis ametlikul lühivisiidil Iisraeli asepeaminister Shimon Peres, kes kohtus Tallinnas president Toomas Hendrik Ilvese ja peaminister Andrus Ansipiga.
Eestis Tallinnas Karu tänavas avati Tallinna uus sünagoog. Sünagoogi avamisel osalesid Eesti president Toomas Hendrik Ilves, peaminister Andrus Ansip, Iisraeli asepeaminister Shimon Peres, Iisraeli pearabi Yona Metzger ja Venemaa pearabi Berl Lazar.
Eesti siseminister Jüri Pihl ja Saksamaa Schleswig-Holsteini liidumaa siseminister Ralf Stegner allkirjastasid kahe riigi vahelise politseikoostöö lepingu, millega soovitakse parandada kuritegevuse vastast võitlust Läänemere piirkonnas. 
Eestit ja Venemaad ühendaval Narva sillal taastus õhtul kella 23 paiku raskeveokite liiklus, mis oli eelmisel päeval Venemaa transpordiministri käskkirjaga keelustatud.

17. mai

Maailmapanga president Paul Wolfowitz, keda süüdistati korruptsioonis, teatas, et astub 30. juunil 2007 ametist tagasi.
ÜRO Inimõiguste Nõukogu uuteks liikmeteks valiti Bosnia ja Hertsegoviina ning Sloveenia. Tagasi lükati Valgevene kandidatuur.
Leedus astus ametisse rahandusminister Rimantas Sadzius.
Prantsusmaa president Nicolas Sarkozy nimetas riigi uueks peaministriks François Filloni.
Türgis teatasid ühinemisest ilmalikud erakonnad Vabariiklik Rahvapartei ja Demokraatlik Vasakpartei, et nad konkureerida erakorralistel parlamendivalimistel liidus edukalt valitseva islamistliku Õigluse ja Arengu Partei vastu.
Venemaal Moskvas allkirjastasid Moskva ja kogu Venemaa patriarh Aleksius II ning New Yorgi ja Ida-Ameerika metropoliit Lavr kanoonilise ühinemise akti, millega viidi lõpule Vene Õigeusu Kiriku ja Vene Õigeusu Kiriku Välismaal ühendamine. Tseremoonial osales ka president Vladimir Putin. 
Venemaa koosseisu kuuluva Tšetšeeni Vabariigi president Ramzan Kadõrov allkirjastas määruse, millega likvideeritakse kõik vabariigi esindused teistes Venemaa regioonides, välja arvatud Moskvas ja Mozdokis.
Venemaal Samaras algas Euroopa Liidu ja Venemaa kahepäevane tippkohtumine.
Afganistanis Kandahāri linnas ründas enesetaputerrorist lõhkeainega täidetud autoga valitsuse autokonvoid. Rünnakus hukkus kolm tsiviilisikut ja sai vigastada ühes autos viibinud Afganistani kultuuriminister Abdul Karim Khuram.
Põhja- ja Lõuna-Korea piiri ületasid kaks reisirongi. Tegemist oli esimese katsega taastada kahe riigi vaheline rongiliiklus pärast 1951. aastat. Üks rong alustas liikumist Põhja-, teine Lõuna-Koreast. Kokku läbisid mõlemad rongid kakskümmend viis kilomeetrit. Mõlema rongi peal oli sada viiskümmend erikutsetega reisijat.
Alžeerias toimusid parlamendivalimised. Senine valitsuskoalitsioon võitis 389-kohalises parlamendis 249 kohta. Valimistel osales vaid 35,7 protsenti hääleõiguslikest kodanikest. 
Somaalia kodusõda: Somaalia pealinnas Muqdishos korraldati pommirünnak peaminister Cali Maxamed Geeddi konvoile. Keegi rünnakus kannatada ei saanud, rünnaku korraldamises kahtlustatuna vahistati üks mees.
Eesti valitsus rahuldas Ida-Viru maavanema Ago Silde lahkumisavalduse. Silde lahkub maavanema ametist 31. mail.
Tallinnas Saku Suurhallis algas kolmepäevane Balti raamatumess. Ürituse korraldasid Eesti Kirjastuste Liit ja firma Taveco Disain.
Eestis Tallinnas Saku Suurhallis algas kolmepäevane Balti raamatukoguhoidjate VIII kongress pealkirja all "Kultuuripärandi säilitamine e-keskkonnas". Kongressil osales 79 delegaati Eestist, Lätist ja Leedust.
Eestis Tallinnas algas Euroopa Vähemusrahvuste Föderaalliidu 52. kongress, kus osaleb 120 delegaati 23 Euroopa riigist.
Eestis kohtusid Ameerika Ühendriikide suursaadik Stanley David Phillips ja Tallinna linnapea Edgar Savisaar. Kohtumisel arutati koostöövõimalusi Tallinna ja Ameerika Ühendriikide linnade vahel.
Eestis teatas ajalehe Äripäev peatoimetaja Igor Rõtov oma kavatsusest loobuda alates septembrist 2007 peatoimetaja ametikohast ja jääda edasi vaid Äripäeva Kirjastuse tegevjuhiks.

18. mai

Itaalias sulges Teramo Ülikooli juhtkond ajutiselt osa ülikooli kompleksist, et takistada holokaustirevisionistist prantsuse õppejõul Robert Faurissonil üliõpilastele loengut pidada.
Valgevene ja Venemaa esindajad allkirjastasid uue maagaasitransiidi lepingu, mille kohaselt omandab Venemaa gaasiettevõte Gazprom 50-protsendilise osaluse Valgevene transiidiettevõttes Beltransgaz, tasudes selle eest aastatel 2007–2010 neljas võrdses osas kokku 2,5 miljardit USA dollarit. 
Venemaal Peterburis vahistasid Föderaalse Julgeolekuteenistuse agendid eri andmetel kaks kuni neli meest, keda kahtlustati terrorirünnakute kavandamises. Muuhulgas olevat mehed plaaninud tappa ka Peterburi kuberneri Valentina Matvijenko.
Birma sõjaväeline hunta nimetas riigi peaministri ajutiseks kohusetäitjaks kindralleitnant Thein Seini. Peaminister Soe Win oli sunnitud ametikohustuste täitmisest ajutiselt loobuma tervisliku seisundi halvenemise tõttu.
Põhja-Korea välisministriks nimetati Pak Ui-chun.
Eestis Rakveres süttis hilisõhtul pärast kella 23 põlema rändlõbustuspargi Tivoli Tuur üks karussellidest. Põlengus sai vigastada kakskümmend viis inimest, neist kümme naist ja viisteist meest. Kuus kannatanut toimetati Põhja-Eesti Regionaalhaiglasse Tallinnas. Järgmisel päeval pöördus kergete vigastustega arsti vastuvõtule täiendavalt veel kaksteist inimest.
Eestisse saabus kolmepäevasele visiidile Soome Evangeelse Luterliku Kiriku peapiiskop Jukka Paarma. Visiidi esimesel päeval kohtus ta Tallinnas Eesti Evangeelse Luterliku Kiriku peapiiskopi Andres Põderiga.
Eestis Estonia talveaias toimus konverents "Õpetaja – väärtuste kandja ühiskonnas", millega tähistati Eesti Õpetajate Liidu asutamise 90. aastapäeva.

19. mai

Poola pealinnas Varssavis toimus iga-aastane geipaaad, millel osales umbes 4000 inimest. Paraadil avaldati meelt Poola parempoolse valitsuse homofoobse poliitika vastu.
Rumeenias toimus rahvahääletus president Traian Băsescu ametisse ennistamise küsimuses, kelle volitused peatati parlamendi poolt 20. aprillil. Referendumil osales umbes 44 protsenti hääleõiguslikest kodanikest, kellest 74 protsenti toetasid presidendi ametisse ennistamist.
Saksamaal ühinesid ametlikult vasakpoolsed Vasakpartei ning Töö ja Õigluse Valimisalternatiiv, mis olid seni tegutsenud koos valimisliidu põhimõttel.
Suurbritannia peaminister Tony Blair tegi lahkumisvisiidi Iraaki, kohtudes Bagdadis Iraagi presidendi Jalāl aţ-Ţalabānī ja peaministri Nūrī al-Mālikīga.
Samoa pealinnas Apias viidi läbi riigipea Malietoa Tanumafili II matusetseremoonia. Kõrgetest väliskülalistest osalesid matustel Uus-Meremaa peaminister Helen Clark ja Austraalia kindralkuberner Michael Jeffrey.
Afganistani Kondūzi linnas toimunud enesetaputerroristi rünnakus hukkus üheksa inimest, kelle seas oli ka kolm Saksamaa sõdurit. Vigastada sai neliteist inimest, kelle seas oli veel kaks saksa sõjaväelast. Rünnaku eest võttis vastutuse islamiliikumine Taliban.
Ida-Timoril astus ametisse peaminister Estanislau da Silva.
Elevandiluurannikul algas vastavalt saavutatud rahuleppele president Laurent Gbagbod toetavate ebaseaduslike relvaüksuste desarmeerumine.
Eestis Rakveres toimunud linnavalitsuse erakorralisel nõupidamisel otsustati kõigi osapoolte vastastikusel nõusolekul lõpetada rändlõbustuspargi Tivoli Tuur tegevus Rakveres. Otsuse tingis eelmisel õhtul lõbustuspargis puhkenud tulekahju.
Eesti Keskerakonna Noortekogu kongressil valiti noorteühenduse uueks esimeheks Siret Kotka.

20. mai

Bulgaarias toimusid Euroopa Parlamendi valimised. Edukaimaks osutus 21,69 protsendi valijate toetuse kogunud opositsiooniline partei Kodanikud Bulgaaria Euroopaliku Arengu Eest, valitsev Bulgaaria Sotsialistlik Partei jäi 21,41 protsendi häältega teisele kohale ja kolmanda tulemuse saavutas samuti valitsusse kuuluv, Bulgaaria türklaste huve esindav Liikumine Õiguste ja Vabaduste Eest 20,26 protsendi häältega.
Gruusia pealinnas Thbilisis mõrvati opositsioonilise poliitilise liikumise "Keel. Kodumaa. Usk" liider Guram Šaradze. Poliitikut tulistati Melikišvili prospektil püstolist pähe ja rindu; politseil õnnestus mõrvar kinni pidada. 
Türgis Samsuni linnas toimus tuhandete osavõtjatega meeleavaldus, millega protesteeriti valitseva islamistliku Õigluse ja Arengu Partei vastu ning avaldati toetust ilmalikule opositsioonile.
Ungari peamise opositsioonierakonna Fidesz – Ungari Kodanike Liit esimeheks valiti tagasi endine peaminister Viktor Orbán.
Ameerika Ühendriikide sõjakuritegude tribunali poolt süüdi mõistetud, Afganistanis Ühendriikide vägede vastu võidelnud austraallane David Hicks saabus kodumaale Austraaliasse kandma seitsmeaastast vanglakaristust.
Ida-Timoril vannutati ametisse president José Ramos Horta.
Liibanoni põhjaosas puhkesid relvastatud kokkupõrked armeeüksuste ja islamiliikumisega al-Qāida seotud relvaüksuste vahel. Kokkupõrked said alguse palestiinlastega asustatud Nahr al-Bāridi põgenikelaagris ja levisid hiljem Tripoli linna. Kokku sai lahingutes surma vähemalt viiskümmend inimest.
Liibanoni pealinna Beiruti peamiselt kristlastega asustatud idaosa ostukeskuse parklas toimus hilisõhtul pommiplahvatus. Plahvatuse tagajärjel hukkus üks naine, veel kümme inimest sai vigastusi.
Vietnamis toimusid parlamendivalimised.
Eestis kinnitati poliitilise noorteorganisatsiooni Noored Sotsiaaldemokraadid presidendiks uuesti Vallo-Andreas Hallik; peasekretäriks valiti tagasi Gerd Tarand. Organisatsiooni juhatuse liikmeteks valiti Ardi Ravalepik, Ravo Haavik, Eliina Pavljuk, Märt Haan, Raine Remmelg ja Raigo Jahu.
Eesti Riigikogu esimees Ene Ergma saabus Ungari pealinna Budapesti, et võtta osa naiste rolli poliitikas käsitlevast konverentsist.

21. mai

Poolas algas meditsiinitöötajate tähtajatu streik, millega nõuti valitsuselt palkade kahekordistamist ja tervishoiureformi läbiviimist. Streigis osales umbes üks kolmandik riigi haiglatest.
Suurbritannia pealinnas Londonis süttis hommikul 1869. aastal ehitatud purjelaev Cutty Sark. Põleng õnnestus kustutada umbes tunniga, kuid ajalooline laev sai tulekahjus tugevalt kannatada.
Venemaal Pihkvas toimus Eesti peakonsulaadi kantselei ees sanktsioneerimata meeleavaldus, mille korraldasid poliitilised liikumised Noor Venemaa ja Esimene Rajoon. Meeleavaldusel nõuti liikumise Öine Vahtkond kolme aktivisti vabastamist, kes olid vahistatud Tallinnas pärast aprillirahutusi. Miilits ajas umbes kümne osalejaga miitingu laiali ja vahistas vähemalt ühe meeleavaldaja. 
Iraagi pealinnas Bagdadis tulistati mürsuga parlamendihoonet. Rünnaku ajal istungit pidanud parlamendis keegi kannatada ei saanud, kahjustamata jäi ka hoone ise.
Iraani president Maḩmūd Aḩmadīnezhād saabus ametlikule visiidile Valgevenesse, kohtudes Minskis Valgevene presidendi Alaksandar Łukašenkaga.
Jaapani keiser Akihito koos abikaasa Michikoga alustas kümnepäevast visiiti Euroopa riikidesse, saabudes esmajärjekorras Rootsi pealinna Stockholmi.
Liibanoni pealinna Beiruti peamiselt muslimitega asustatud Verduni linnaosas plahvatas õhtul autopomm. Vigastada sai kümmekond inimest, purunes hulgaliselt majade aknaid ja autosid.
Eestis alustas rahvusvahelise muusikakanali MTV kohaliku tütarkanali MTV Eesti saatejuhina tööd Piret Järvis.
Eestis mõistis Riigikohus õigeks rahvuslase Jüri Liimi, kelle Harju Maakohus ja Tallinna Ringkonnakohus olid varem süüdi mõistnud kavatsuse eest õhkida pronkssõduri mälestusmärk. Riigikohtu otsuse aluseks sai kuriteokoosseisu puudumine.

22. mai

Euroopa Parlamendi täiskogul arutati Eestit toetava resolutsiooni eelnõud, millega mõistetakse hukka Venemaa rünnakud Eesti saatkonna vastu Moskvas ja katsed häirida küberrünnakutega Interneti toimimist Eestis. Eestit toetava avaldusega esines ka täiskogul osalenud Euroopa Komisjoni välisasjade volinik Benita Ferrero-Waldner.
Islandil sõlmisid Iseseisvuspartei ja Sotsiaaldemokraatlik Allianss koalitsioonilepingu. Uue lepinguga kinnitati Geir Haarde jätkamine peaministrina. Iseseisvuspartei senine koalitsioonipartner Progressiivne Partei lahkus valitsusest halbade valimistulemuste tõttu.
Türgi pealinna Ankara Uluse linnaosa kaubanduskeskuses toimus pommiplahvatus, milles hukkus viis ja sai vigastada sada inimest. Rünnaku korraldas enesetaputerrorist.
Venemaa välisminister Sergei Lavrov teatas Bakuu Riiklikus Ülikoolis peetud loengus, et Venemaa võib üldse lahkuda Euroopa tavarelvastuse piiramise leppega ühinenud riikide seast. Aprilli lõpus peetud kõnes oli president Vladimir Putin teatanud leppega võetud kohustuste ajutisest peatamisest.
Venemaa president Vladimir Putin esitas Krasnojarski krai kuberneri ametikohale teiseks ametiajaks Aleksandr Hloponini kandidatuuri ja Omski oblasti kuberneri ametikohale viiendaks ametiajaks Leonid Poležajevi kandidatuuri.
Kanada Manitoba provintsis toimusid kohalikud parlamendivalimised. Valimised võitis 47,8 protsendi valijate häältega valitsev Uus Demokraatlik Partei, saavutades 57-kohalises parlamendis 36 kohta. Valimistel osales 59,3 protsenti hääleõiguslikest kodanikest.
Afganistani saabus kahepäevasele üllatusvisiidile Kanada peaminister Stephen Harper, kes kohtus pealinnas Kabulis Afganistani presidendi Ḩāmid Karzayga.
Afganistani saabus ametlikule visiidile Saksamaa välisminister Frank-Walter Steinmeier, kes kohtus pealinnas Kabulis Afganistani presidendi Ḩāmid Karzayga ja külastas Kondūzis Saksamaa sõjaväebaasi.
Iraagi pealinna Bagdadi edelapoolses Amili linnaosas toimus autopommi plahvatus. Rünnakus hukkus kakskümmend viis ja sai vigastada vähemalt kuuskümmend inimest.
Kasahstani president Nursultan Nazarbajev allkirjastas põhiseaduse parandused, millega kaotati seni presidendile kehtinud kahe ametiaja piirang. Muudetud põhiseaduse kohaselt võib praeguse presidendi ametisse tagasi valida piiramatu arv kordi, kuid piirangu kaotamine ei laiene tulevastele riigipeadele.
Liibanoni saabus ametlikule visiidile Euroopa Liidu välispoliitika juht Javier Solana. Pealinnas Beirutis kohtus ta riigi peaministri Fouad Siniora ja parlamendi esimehe Nabih Berriga.
Eestist saadeti kohaliku aja järgi kell 20.12 Narva piiripunkti kaudu Venemaale tagasi noorteliikumise Naši aktivist Andrei Kalugin, kes oli päeval Tallinnas Tõnismäel pronkssõduri mälestusmärgi endises asukohas pool tundi valveseisakut pidanud.
Eestis valis Eesti Rahvusringhäälingu nõukogu Eesti Raadio ja Eesti Televisiooni ühendamisel tekkiva Rahvusringhäälingu tegevjuhiks Reformierakonna liikme Margus Allikmaa.
Eestis taastasid kaabeltelevisiooni operaatorid Starman ja STV Soome telekanali Nelonen edastamise oma võrkudes. Neloneni näitamine lõpetati Eestis märtsis seoses autoriõigustega seotud õigusaktide muutumisega.

23. mai

Euroopa Parlament kiitis heaks uue direktiivi, millega sätestati piiriülestele mobiilikõnedele Euroopa Liidu territooriumil piirhinnad. Direktiivi kohaselt on esimesel aastal liikmesriikide vahelise kõneminuti piirhinnaks 49 eurosenti ja kõne vastuvõtmise piirhinnaks 24 eurosenti. Direktiiv vajab jõustumiseks ka Euroopa Liidu kommunikatsiooniministrite heakskiitu.
Kreeka pealinna Ateena olümpiastaadionil toimus UEFA Meistrite Liiga 2006/2007 hooaja finaalmäng, mille võitis Itaalia jalgpalliklubi AC Milan, alistades tulemusega 2:1 inglise jalgpalliklubi Liverpool FC. 
Prantsusmaa president Nicolas Sarkozy külastas Belgia pealinna Brüsselit. Brüsselis antud pressikonverentsil avaldas ta toetust Euroopa Liidu institutsioonide reformile ja pidas vajalikuks võimalikult kiiresti lihtsustatud Euroopa põhiseaduse lepingu vastuvõtmist. Ühtlasi avaldas ta vastuseisu Türgi liitumisele Euroopa Liiduga.
Serbia pealinnas Belgradis mõistis kohus neljakümneks aastaks vangi endised politsei eriüksuse liikmed Milorad Ulemeki ja Zvezdan Jovanovići, kes osalesid 12. märtsil 2003 toimunud peaminister Zoran Đinđići mõrva ettevalmistamises ning läbiviimises. Kokku mõisteti mõrva korraldamises süüdi kaksteist inimest.
Venemaa president Vladimir Putin rahuldas Kamtšatka oblasti kuberneri Mihhail Maškovtsevi tagasiastumisavalduse. Kuberneri kohusetäitjaks nimetati senine asekuberner Aleksei Kuzmitski.
Indias Tirupuri linnas varises kokku tehasesein, mattes enda alla kõrvalasuva tööliste baari. Õnnetuses hukkus kakskümmend seitse ja sai vigastada viis inimest.
Eestis naasis Tallinna Linnavolikogusse tööle Keskerakonna liige Elmar Sepp, kes oli 22. veebruaril peatanud oma volitused seoses temavastaste rünnakutega ajakirjanduses.
Eesti Keskerakonnaga seotud ajalehe Kesknädal peatoimetaja Allan Alaküla teatas oma ametist lahkumisest. Peatoimetaja kohusetäitjaks nimetati senine ajalehe toimetaja Urmi Reinde.
Tallinnas Kaitsepolitsei hoone ees toimus liikumise Öine Vahtkond meeleavaldus, millel nõuti seoses aprillirahutustega vahistatud kolme juhtiva liikme vabastamisest. Meeleavaldus algas kell 15.00, kestis tund aega ja sellel osales 31 inimest.
Eesti Pank korraldas Tallinnas Eesti krooni taaskehtestamise 15. aastapäeva puhul rahvusvahelise konverentsi. Konverentsil anti üle ka Eesti Panga viies teaduspreemia, mille pälvis Tallinna Tehnikaülikooli doktorant Aaro Hazak.

24. mai

Euroopa Kaitseagentuuri juhiks valiti sakslane Alexander Weis. Tema volitused jõustuvad oktoobris 2007.
Euroopa Parlament kiitis häältega 460:31 heaks Eestit toetava resolutsiooni, milles mõisteti hukka Venemaa võimude katsed sekkuda Eesti siseasjadesse ning kutsuti Venemaa valitsust üles pidama Ida-Euroopa riikidega avatud ja ausat dialoogi 20. sajandi ajaloo küsimustes.
Iirimaal toimusid parlamendivalimised. Valimised võitis peaminister Bertie Aherni partei Fianna Fáil, saavutades 46,4 protsendi valijate toetuse ja 77 kohta 166-liikmelises parlamendis. Teiseks jäi 30,7 protsendi valijate toetuse pälvinud ja 51 kohta kogunud suurim opositsioonipartei Fine Gael.
Leedu pealinnas Vilniuses kohtusid Eesti Politseiameti peadirektor Raivo Aeg, Läti riigipolitsei ülem Aldis Lieljuksis ja Leedu politsei ülemkomissar Vytautas Grigaravičius. Kohtumisel vahendas Raivo Aeg kolleegidele kogemusi aprillirahutuste ohjeldamisel, samuti arutati koostööd Schengeni lepingu täitmisel.
Ukraina president Viktor Juštšenko vabastas ametist riigi peaprokuröri Svjatoslav Piskuni, kes kuulutas oma ametist tagandamise õigustühiseks. Piskuni toetava siseminister Vassõl Tsuško loal ja eriüksuse Berkut toel tungis endine peaprokurör Piskun riigiprokuratuuri hoonesse ning kihutas sealt minema uueks peaprokuröriks määratud Viktor Šemtšuki. Pärast seda algatas Piskun süüasja enda ebaseadusliku vallandamise suhtes ja keeldus prokuratuuri hoonest lahkumast enne kui president pole tühistanud määrust tema ametist vabastamise kohta.
Ungaris lahkus seoses korruptsiooniga politseis ametist siseminister József Petrétei. Uueks ministriks nimetati Albert Takacs.
Venemaal kinnitas Omski oblasti seadusandlik kogu häältega 36:6 Leonid Poležajevi viiendaks ametiajaks oblasti kuberneriks.
Venemaal Kemerovo oblastis Novokuznetski linna lähistel toimus söekaevanduses Jubileinaja metaaniplahvatus. Päästa õnnestus sada seitsekümmend üheksa kaevurit, kolmkümmend kaheksa kaevandustöölist hukkus.
Ameerika Ühendriikide Kongressi Esindajatekoda ja Senat kiitsid heaks lisaeelarve sõjategevuse rahastamiseks Iraagis ja Afganistanis kogumahus 120 miljardit USA dollarit. President George W. Bushi veto tõttu jäeti eelnõust välja klauslid, mis esialgselt sidusid raha eraldamise Ühendriikide vägede väljatoomisega Iraagist.
Iisraeli sõdurid vahistasid öösel Palestiina omavalitsusele kuuluvatel Läänekalda aladel kolmkümmend kolm islamiliikumise Ḩamās juhtivliiget, kelle seas olid ka Palestiina haridusminister, viis linnapead ja mitu omavalitsuse parlamendi liiget. Vahistamised viidi läbi seoses viimastel päevadel tihenenud raketirünnakutega Iisraeli linnade vastu.
Liibanoni Nahr al-Baredi põgenikelaagri ümbruses puhkesid kohaliku aja järgi kell 20.30 uuesti kokkupõrked relvastatud islamistide ja Liibanoni armee üksuste vahel. Tulevahetus kestis viisteist minutit, selle aja kestel tulistas armee põgenikelaagrit ka suurtükkidest.
Eestisse saabus kahepäevasele ametlikule visiidile Jaapani keiser Akihito koos abikaasa Michikoga. Tallinnas Kadriorus kohtus keiserlik paar president Toomas Hendrik Ilvese ja tema abikaasa Evelin Ilvesega. Pärastlõunal osalesid külalised Tallinna Lauluväljakul toimunud kontserdil "Rõõm laulust" ning kohtusid õhtul Raekojas Eesti ja Jaapani vaheliste suhete edendajatega.
Eesti valitsus kiitis heaks tulumaksu ja aktsiise puudutavad seadusemuudatused ning saatis need kinnitamiseks Riigikogule. Valitsus kiitis heaks maksuvaba tulu kasvu 250 krooni võrra kuus, tulumaksu alandamise ühe protsendi võrra aastas ja esimese lapse pealt täiendava maksuvabastuse kehtestamise. Samaaegselt otsustati tõsta tubaka, alkoholi, bensiini, diislikütuse ja põlevkiviõli aktsiisimäärasid ning kehtestada aktsiisimaks elektrienergiale ja maagaasile. 2008. aastast kehtima hakkavate seadusemuudatuste eesmärk on tagada Eesti valmidus liituda hiljemalt aastal 2011 eurotsooniga.
Eestis Vastse-Kuustes lõppes väeosade rivistusega kaitseväe kahenädalane suurõppus Kevadtorm.
Eesti Krediidipangaga seotud sihtasutus Rein Otsasoni Fond andis kätte esimesed Rein Otsasoni stipendiumid. 30 000-kroonised stipendiumid pälvisid Tallinna Tehnikaülikooli doktorandid Jelena Hartšenko ja Aaro Hazak ning Tartu Ülikooli magistrant Mark Kantšukov.

25. mai

Tšehhi Vabariigis Brno linnas algas Kesk-Euroopa riikide presidentide kahepäevane kohtumine. Kohtumisest võtsid osa Albaania, Austria, Bosnia ja Hertsegoviina, Bulgaaria, Horvaatia, Itaalia, Makedoonia, Moldova, Montenegro, Poola, Rumeenia, Serbia, Slovakkia, Tšehhi ja Ungari presidendid. Ukraina president Viktor Juštšenko ei saanud sisepoliitilise olukorra tõttu Ukrainas kohtumisele sõita.
Türgi president Ahmet Necdet Sezer pani veto parlamendi poolt heaks kiidetud põhiseaduse muudatustele, mis oleksid andnud presidendivalimise õiguse rahvale.
Ukraina peaprokuröri kohusetäitja Viktor Šemtšuk algatas süüasja eelmisel päeval toimunud riigiprokuratuuri hoone ebaseadusliku hõivamise suhtes, mille korraldas ametist vabastatud peaprokurör Svjatoslav Piskun eriüksuse Berkut abil.
Ukraina president Viktor Juštšenko viis enda otsealluvuse siseministeeriumi väeüksused ja andis neile korralduse tagada kord riigiasutustes, eelkõige riigiprokuratuuris ja konstitutsioonikohtus, kus toimusid varem kokkupõrked presidendi ja peaministri toetajate vahel. 
Ukraina Ülemraada kuulutas häältega 259:226 põhiseadusevastaseks president Viktor Juštšenko otsuse allutada enda kontrollile siseministeeriumi alluvuses tegutsevad väeüksused ja nõudis presidendilt riikliku julgeolekuteenistuse uue juhi kandidatuuri esitamist parlamendile, sest senise julgeolekujuhi Valentõn Nalõvaitšenko ametiaeg on lõppenud.
Venemaa Riigiduuma kiitis esimesel lugemisel heaks riigieelarve projekti aastateks 2008–2010.
Venemaa ettevõtja, Peterburi kuberneri Valentina Matvijenko poeg Sergei Matvijenko teatas intervjuus telekanalile NTV-Peterburg, et keeldus elamisloast Eestis ja kavatseb likvideerida kõik oma äriprojektid Eestis. Matvijenko sõnul protesteerib ta nii Eesti valitsuse tegevuse vastu pronkssõduri mälestusmärgi teisaldamisel.
Birmas avati riigi suurima linna ja endise pealinna Yangoni rahvusvahelise lennujaama uus terminal. Uue terminali ehituse kogumaksumuseks kujunes umbes kolmteist miljonit USA dollarit.
Birma sõjaväeline valitsus teatas, et pikendas opositsiooniliidri Aung San Suu Kyi pühapäeval lõppema pidanud koduaresti veel ühe aasta võrra.
Liibanoni pealinna Beirutisse saabusid Ameerika Ühendriikide transpordilennukid sõjalise abiga Liibanoni armeele võitluseks relvastatud islamistidega Nahr al-Bāridi põgenikelaagris ja selle ümbruses.
Põhja-Korea armee viis läbi raketikatsetuse, tulistades mitmed raketid Jaapani merre. Lõuna-Korea ja Jaapani luure andmetel testiti peamiselt laevade vastu kasutatavaid lühimaarakette.
Lõuna-Aafrika Vabariigi linnades toimusid kümnete tuhandete osavõtjatega avaliku sektori töötajate meeleavaldused, millel nõuti kõigile avaliku sektori töötajatele 12-protsendilist palgatõusu valitsuse pakutud 6-protsendilise palgatõusu asemel.
Eestis valis Tartu Ülikooli nõukogu ülikooli uuteks audoktoriteks Christian von Bari Osnabrücki ülikoolist, Torkel Janssoni Uppsala ülikoolist, Marc Antropi Genti ülikoolist, Alan Roy Katritzky Florida ülikoolist ja Ari Kokko Stockholmi majandusülikoolist. Uued audoktorid promoveeritakse 1. detsembril 2007.

26. mai

Lõuna-Osseetias katkes pealinna Tshinvali varustamine joogiveega, sest Gruusia territooriumil lõhuti linna veega varustavad torujuhtmed. Lõuna-Osseetia võimud süüdistasid veevarustuse katkemises Gruusia valitsust, viimane eitas oma seotust torujuhtmete lõhkumisega.
Läti pealinnas Riias Sarkandaugava piirkonnas sai pärastlõunal välgutabamuse kaubalaev. Välk tappis kaks inimest ja tekitas kaubalaeval tulekahju, mis õnnestus õhtuks kustutada.
Ukrainas alustasid president Viktor Juštšenkole lojaalsed sisekaitseväed liikumist pealinna Kiievi suunas, et võtta vastavalt presidendi korraldusele enda kontrolli alla riigiprokuratuur ja konstitutsioonikohus. Samal ajal jätkusid pealinnas presidendi ja peaminister Viktor Janukovõtši läbirääkimised tekkinud kriisiolukorra lahendamiseks, kuid kokkulepet saavutada ei õnnestunud.
Ukraina pealinna Kiievi Solomenski rajooni kohus ennistas ametisse president Viktor Juštšenko poolt tagandatud peaprokuröri Svjatoslav Piskuni. Presidendi administratsioon lubas kohtu otsuse vaidlustada.
Venemaa president Vladimir Putin esitas Kamtšatka krai kuberneri ametikohale Aleksei Kuzmitski kandidatuuri. Kamtšatka krai moodustatakse 1. juulil 2007 Kamtšatka oblasti ja Korjaki autonoomse ringkonna ühendamisel.
Venezuela pealinnas Caracases avaldasid kümned tuhanded inimesed meelt president Hugo Cháveze valitsuse otsuse vastu mitte pikendada opositsioonilise telekanali Radio Caracas TV eetriluba.
Kasahstani president Nursultan Nazarbajev vabastas ametist Kasahstani suursaadiku Austrias, oma väimehe Rahhat Älijevi. Talle esitati süüdistus kahe juhtiva pankuri röövimise kavandamises. Alijev ise lükkas süüdistused tagasi, nimetades neid katseks ta poliitikast kõrvaldada.
Zimbabwe pealinnas Harares korraldas politsei läbiotsimise opositsioonipartei Liikumine Demokraatliku Muutuse Eest peakorteris ja arreteeris umbes kakssada liikumise aktivisti.
Eestis Tallinnas toimus Sotsiaaldemokraatliku Erakonna üldkogu. Erakonna esimeheks valiti tagasi rahandusminister Ivari Padar, tema asetäitjateks said Peeter Kreitzberg, Sven Mikser ja Katrin Saks.
Eesti Rahvusraamatukogus toimunud Isamaa ja Res Publica Liidu suurkogul kiideti heaks erakonna ühinemine Põllumeeste Koguga ja valiti 986 poolthäälega erakonna esimeheks ainsana sellesse ametisse kandideerinud Mart Laar. Erakonna aseesimeesteks valiti Ene Ergma, Jaak Aaviksoo ja Tõnis Lukas.
Eestis Tallinnas Toompea tänaval pühitseti sisse Eesti Kristliku Nelipühi Kiriku uus kirik koos kirikukeskuse, misjonikeskuse ja noorteliikumise tööruumidega. Pühitsemise viis läbi kiriku piiskop Ago Lilleorg.
Eestis Saaremaal Salme vallas Toomalõuka külas toimus õnnetus Eesti Rahvusraamatukogu naiskoori bussiga, mis valesti valitud kiiruse tõttu teelt välja sõitis ja küljeli paiskus. Bussis viibinud kolmekümnest inimesest sai viga viisteist, kes toimetati ravile Kuressaare haiglasse.

27. mai

Hispaanias toimusid kohalike omavalitsuste valimised. Edu saatis opositsioonilist parempoolset Rahvaparteid, mis kogus 35,67 protsendi valijate toetuse. Valitsev Hispaania Sotsialistlik Töölispartei jäi 34,95 protsendi valijate toetusega teiseks.
Prantsusmaal lõppes 2007. aasta Cannes'i filmifestival. Festivali peaauhinna, Kuldse Palmioksa võitis Rumeenia filmilavastaja Cristian Mungiu film "4 kuud, 3 nädalat ja 2 päeva". Parima meesnäitleja preemia pälvis Konstantin Lavronenko Venemaalt ja parima naisnäitleja preemia Jeon Do-yeon Lõuna-Koreast.
Soome pealinna Helsingi Lõunasadama lähistel sooritas merre hädamaandumise Malmi lennuväljalt Eestisse teel olnud väikelennuk kolme inimesega pardal. Kõik inimesed õnnestus päästa.
Ukraina president Viktor Juštšenko ja peaminister Viktor Janukovõtš jõudsid varahommikul kokkuleppele ennetähtaegsete parlamendivalimiste korraldamises 30. septembril 2007.
Ukrainas viidi infarktiga haiglasse riigi siseminister Vassõl Tsuško. Hiljem teatas tema advokaat, et minister mürgitati.
Venemaa pealinnas Moskvas toimus LGBT-liikumise aktivistide meeleavaldus, mille käigus soovisid nad Moskva linnavalitsusele üle anda petitsiooni geiparaadi korraldamiseks. Meeleavaldusel osalejatele tungisid kallale LGBT-vastased, peamiselt õigeusu ja äärmusparempoolsete noorteorganisatsioonide liikmed, pekstes LGBT-aktiviste ja loopides neid munadega. Lisaks arreteeris miilits mitmed meeleavaldusel osalejad, kelle seas olid ka toetust avaldama tulnud kaks parlamendiliiget Itaaliast ja Saksamaalt.
Venezuela pealinnas Caracases jätkusid tuhandete osavõtjatega meeleavaldused, millega protesteeriti opositsioonilise telekanali Radio Caracas TV sulgemise vastu. Samal ajal toimusid ka president Hugo Cháveze toetajate meeleavaldused telekanali sulgemise toetuseks.
Süürias toimus rahvahääletus president Bashār al-Asadi teiseks ametiajaks ametisse nimetamise küsimuses. Presidendi jätkamist ametis toetas 97,62 protsenti referendumil osalenud inimestest.
Eesti Reformierakonna Pärnu maakonnaorganisatsiooni koosolekul valiti organisatsiooni uueks esimeheks Riigikogu liige Mati Raidma.
Tallinnas Estonia teatri lähistel 1905. aasta revolutsiooni mälestusmärgi juures toimus liikumise Öine vahtkond korraldatud miiting, millel arutati liikumise tulevikku ja edasisi eesmärke. Miitingul osales umbes viiskümmend inimest.

28. mai

Itaalias algas uudisteagentuuri ANSA töötajate neljapäevane streik, millega protesteeriti ettevõtte juhtkonna kava vastu koondada kuni viisteist protsenti agentuuri töötajatest.
Saksamaa pealinnas Berliinis kohtusid Saksamaa liidukantsler Angela Merkel, Austria liidukantsler Alfred Gusenbauer, Eesti peaminister Andrus Ansip ja Läti peaminister Aigars Kalvītis. Kohtumisel arutati võimalusi jätkata Euroopa põhiseadusliku lepingu ratifitseerimisprotsessi.
Soomes Ahvenamaal registreeritud laevandusfirma Rederiaktiebolaget Eckerö teatas, et jõudis kokkuleppele 57,9 protsendi teise Ahvenamaa laevandusfirma Birka Line aktsiate omandamise osas.
Suurbritannia suursaadik Anthony Brenton esitas Venemaa välisministeeriumile ametliku taotluse Venemaa kodaniku Andrei Lugovoi väljaandmiseks. Lugovoid kahtlustatakse endise KGB agendi ja poliitilise dissidendi Aleksandr Litvinenko mürgitamises 2006. aastal Londonis.
Venemaa suursaadik Gruusias Vjatšeslav Kovalenko teatas, et Venemaa saatkond taasalustab 29. mail osaliselt viisade väljastamist Gruusia kodanikele. Viisade väljastamine oli lõpetatud septembris 2006 seoses Venemaa sõjaväeluure ametnike vahistamisega Gruusia politsei poolt.
Venemaa pealinna Moskvasse saabus kahepäevasele visiidile Euroopa Parlamendi sotsiaaldemokraatide fraktsiooni delegatsioon, mille koosseisu kuulus ka Eesti esindaja Katrin Saks. Delegatsiooni liikmed kohtusid Moskvas Venemaa välisministri Sergei Lavroviga.
Kanada Prints Edwardi saare provintsis toimusid kohalikud parlamendivalimised. Valimised võitis Prints Edwardi Saare Liberaalne Partei, kogudes 52,9 protsendi valijate toetuse ja 23 kohta 27-liikmelises parlamendis. Prints Edwardi Saare Progressiivne Konservatiivne Partei saavutas 41,3 protsendi valijate toetuse ja 4 kohta parlamendis. Kokku osales valimistel 83,8 protsenti hääleõiguslikest kodanikest.
Venezuelas lõpetati keskööl opositsioonilise telekanali Radio Caracas TV transleerimine. Selle asemel anti eetrisse valitsuse rahastatav uus telekanal TVES.
Iraagi pealinna Bagdadi Sinaki ärikvartalis plahvatas mošee lähistel lõhkeainega täidetud veomasin. Rünnakus hukkus kakskümmend neli ja sai vigastada kuuskümmend kaheksa inimest.
Jaapani pealinnas Tōkyōs poos ennast oma ametikorteris üles põllumajandusminister Toshikatsu Matsuoka. Kriitilises seisundis minister toimetati haiglasse, kus ta siiski suri. Tõenäoliselt põhjustas enesetapu ministri seostamine mitmete finantsskandaalidega.
Kasahstani siseministeerium andis välja määruse president Nursultan Nazarbajevi väimehe, endise suursaadiku Austrias Rahhat Alijevi vahistamiseks. Kasahstani riigiprokuratuuri ja Interpoli esindajad suundusid Viini, et Alijev vahi alla võtta. Alijev vahistati 1. juunil.
Sri Lanka pealinna Colombo lähistel sõitis miini otsa politseile kuuluv veomasin. Plahvatuses hukkus seitse ja sai vigastada kolmkümmend üheksa inimest. Rünnaku korraldas mässuline relvarühmitus Tamili Tiigrid.
Nigeerias algas ametiühingute korraldatud kahepäevane üldstreik, millega protesteeriti presidendivalimiste tulemuste vastu. 
Ugandas andis ennast politseile vabatahtlikult üles välisvisiidilt riiki tagasi saabunud endine tervishoiuminister, erukindralmajor Jim Muhwezi. Talle esitati süüdistus laste vaktsineerimiseks mõeldud 4,3 miljoni USA dollari väärkasutuses.
Eestis valiti Eesti Rahvusringhäälingu nõukogu esimeheks Andres Jõesaar.
Eesti president Toomas Hendrik Ilves alustas kahepäevast visiiti tutvumaks Eesti idapiiriga. Esimesel päeval külastas president Luhamaa piiripunkti, Värska, Varnja ja Vasknarva piirivalvekordoneid ning Piirissaare radarivaatluspunkti.
Eesti pealinna Tallinna linnapea Edgar Savisaar viibis ametlikul visiidil Läti pealinnas Riias, kus kohtus oma kolleegi Janis Birksiga. Kohtumisel keskenduti koostöö ja kogemuste vahetamise võimalustele kahe riigi vahel.
Eesti raudtee-ettevõte Elektriraudtee AS avas uue kiirrongiliini Tallinn–Keila–Tallinn. Tööpäeviti viis korda Tallinnast ja kuus korda Keilast väljuv rong läbib vahemaa kolmekümne minutiga ja on esimene kiirelektrirong Eestis.
Eestis Tallinnas Saku Suurhallis andis kontserdi rahvusvaheliselt tuntud Briti alternatiivrokiansambel Placebo.

29. mai

Soome saabus kahepäevasele ametlikule visiidile Tšiili esimene naispresident Michelle Bachelet. Visiidi esimesel päeval kohtus ta Soome presidendi Tarja Haloneniga.
Soome saabus ühepäevasele ametlikule visiidile Venemaa peaminister Mihhail Fradkov. Kohtumisel Soome peaministri Matti Vanhaneniga keskenduti Soome ja Venemaa kaubavahetuse küsimustele.
Naftakontsern BP teatas lepingu sõlmimisest Liibüa valitsusele kuuluva firmaga Libya Investment Corporation, mille kohaselt asutatakse ühisettevõte Liibüa rannikul asuvate Ghadamesi ja Sirti naftaväljade uurimiseks. BP lahkus Liibüast aastal 1974 pärast Liibüa naftatööstuse riigistamist.
Suurbritannia peaminister Tony Blair külastas Liibüa pealinna Tripolit ja allkirjastas kahe riigi vahelise kaitsekoostöölepingu, mille kohaselt hakkab Liibüa ostma Suurbritannialt rakette ja õhutõrjesüsteeme. Samuti hakkavad Briti instruktorid pakkuma Liibüa armeele sõjalist väljaõpet.
Venemaa armee viis kohaliku aja järgi kell 14.20 Plessetski kosmodroomil läbi uue mandritevahelise ballistilise raketi RS-24 katsetuse. Armee allikate kinnitusel tabas rakett edukalt 5500 kilomeetri kaugusel Kamtšatka poolsaarel asunud sihtmärki.
Venemaa Liberaaldemokraatliku Partei esimees Vladimir Žirinovski teatas oma kavatsusest kandideerida 2008. aasta presidendivalimistel.
Ameerika Ühendriikide president George W. Bush teatas uute sanktsioonide kehtestamisest Sudaani vastu, sest Sudaani valitsus ei olnud nelja aasta jooksul astunud piisavaid samme Dārfūri konflikti lahendamiseks. Uute sanktsioonidega suurendati Sudaani firmade ja üksikisikute hulka, kellel on keelatud kaubanduslikud ja finantstehingud Ameerika Ühendriikides.
Lõuna-Korea pealinnas Sŏulis algas Põhja- ja Lõuna-Korea vaheliste kõrgetasemeliste läbirääkimiste viimane voor. Läbirääkimised katkesid 1. juunil.
Nigeerias vannutati ametisse president Umaru Musa Yar'Adua.

30. mai

ÜRO Julgeolekunõukogu kiitis heaks erikohtu moodustamise, mis hakkab uurima 2005. aastal toime pandud Liibanoni ekspeaministri Rafik Hariri mõrva.
Gruusia pealinnas Thbilisis algasid kõnelused Gruusia ja Venemaa esindajate vahel, et leida mõlemaid osapooli rahuldav lahendus, mis võimaldaks Venemaal liituda Maailma Kaubandusorganisatsiooniga.
Norras Holmenkolleni linnas toimus Põhjamaade Investeerimispanga aastakoosolek. Panga aktsionäride nõukogu esimeheks nimetati vastavalt rotatsioonisüsteemile Eesti rahandusminister Ivari Padar. 
Prantsusmaal Pariisis tegutsev mainekas orkester Orchestre de Paris nimetas eesti dirigendi Paavo Järvi aastani 2010 oma muusikadirektoriks.
Saksamaal Potsdamis toimus grupi G8 välisministrite kohtumine, kus arutatakse kliimamuutustega seonduvaid küsimusi, olukorda Iraagis, Afganistanis, Kosovos ja muudes kriisipiirkondades.
Suurbritannia peaminister Tony Blair viibis lahkumisvisiidil Sierra Leones.
Ukraina siseministri Vassõl Tsuško advokaat Tatjana Montjan teatas telekanalile ICTV siseministri väidetavast mürgitamisest. Tsuško toetajate hinnangul mürgitasid ministri tema poliitilised oponendid, president Viktor Juštšenko poolehoidjad.
Ameerika Ühendriikide president George W. Bush nimetas Maailmapanga presidendi kandidaadiks endise Ühendriikide riigisekretäri asetäitja Robert Zoellicki.
Iisraeli asepeaminister Shimon Peres teatas oma kavatsusest kandideerida ennetähtaegsetel presidendivalimistel 13. juunil 2007.
Eestis kehtestas Harju maavanem Värner Lootsmann suveperioodiks maakonnas alkoholi jaemüügile piirangud, mille kohaselt ei tohi alkoholi poodides müüa õhtul kella kaheksast hommikul kella kaheksani. Piirangud kehtivad 31. maist 3. septembrini.
Eestis kinnitas XI Riigikogu seadusemuudatuse, millega kinnitati alates 1. juulist keskmiseks pensioniks 3769 Eesti krooni. Eelnõu poolt hääletas 89 parlamendiliiget, vastuhääli ja erapooletuid ei olnud.

31. mai

Bosnia ja Hertsegoviina julgeolekuorganid koostöös NATO ja EUFORi üksustega arreteerisid riigi idaosas sõjakuritegudes kahtlustatava serbia kindrali Zdravko Tolimiri.
Lõuna-Osseetia võimud sulgesid kohaliku aja järgi kell 10.00 hommikul kaks veetrassi, mis varustavad Gruusiat joogiveega. Lõuna-Osseetia valitsuse teadetel oli tegu vastuaktsiooniga nende pealinna Tshinvali veevarustuse katkestamisele Gruusia võimude poolt 26. mail.
Lätis toimusid presidendivalimised. Läti parlament (seim valis 58 poolthäälega presidendiks valitsuskoalitsiooni kandidaadi, Läti traumatoloogia- ja ortopeediahaigla juhi Valdis Zatlersi. Tema vastaskandidaat Aivars Endziņš sai 39 parlamendiliikme hääle. Uus president astub ametisse 7. juulil.
Suurbritannia peaminister Tony Blair saabus hüvastijätuvisiidile Lõuna-Aafrika Vabariiki, kus kohtus riigi endise presidendi Nelson Mandelaga.
Venemaa ülemkohus kinnitas otsuse Vladimir Rõžkovi juhitava opositsioonilise Vabariikliku Partei likvideerimise kohta. 
Nepali parteid jõudsid kokkuleppele ennetähtaegsete parlamendivalimiste korraldamises 2007. aasta novembris. Algselt pidid valimised toimuma 20. juunil, kuid otsustati ebapiisava ettevalmistuse tõttu edasi lükata.
Nigeri parlament avaldas kuuekümne kahe parlamendiliikme toetusel umbusaldust peaminister Hama Amadou valitsusele.
Eestis nimetas Eesti Rahvusringhäälingu nõukogu ametisse uue juhatuse koosseisus Hanno Tomberg, Joel Sarv ja Urmo Mänd. Rahvusringhäälingu haldusjuhiks pakutud Jaak Raie jättis nõukogu ametisse kinnitamata.
Eesti valitsus kiitis heaks Eesti ja Venemaa vahel majanduskoostöö lepingu sõlmimise.
Eesti president Toomas Hendrik Ilves andis üle sihtasutuse Vabariigi Presidendi Kultuurirahastu iga-aastase noore kultuuritegelase preemia suuruses 75 000 krooni. 2007. aasta preemia pälvis rahvusooper Estonia balletisolist Luana Georg.
Eestis valiti kolmandas hääletusvoorus Tartu Ülikooli rektoriks 198 poolthäälega senine Eesti Maaülikooli rektor Alar Karis.
Eestis esitas president Toomas Hendrik Ilvesele oma volikirjad Ameerika Ühendriikide uus suursaadik Stanley Davis Phillips.

 2007-05